Tabasco (varietas capsicorum)
Tabasco est cultivarietas capsicorum speciei Capsico frutescenti attributa. Fructus humore calidissimi sunt (Sco. 30,000-50,000). In Ludoviciana ad liquamen Tabasco conficiendum coluntur, etiam in America media et Brasilia. Haec varietas nomen Anglicum habet aut e civitate Mexicana Tabasca aut e Pimenta dioica quae, ab ea civitate exportata, saeculo XVIII Anglice pepper of Tabasco nuncupata erat. A Maunsel White "in Civitates Foederatas introducta est" qui anno circiter 1849 in praedio suo Deer Range Plantation colebat. Varietatem aliis dono dedit ut usum diaeteticum huius capsici expanderet. Liquamen Tabasco in Ludoviciana a societate McIlhenny producitur, litteris patentibus de methodo confectionis anno 1870 depositis. Ab aliis pulvis Tabasco e fructibus siccatis paratur. "Quintessentia capsicorum Tabasco" (Essence of tabasco peppers) olim ab ipso Maunsel White producta est.